รองผู้ว่าฯ อุทัยธานีแจ้งเตือนประชาชนเฝ้าระวังแม่น้ำสะแกกรัง เตรียมความพร้อมรับมือกับสถานการณ์อุทกภัย
นายไมตรี ไตรติลานันท์ รองผู้ว่าราชการจังหวัดอุทัยธานี แจ้งว่า กองอำนวยการป้องกันและบรรเทาสาธารณภัยกลาง (กอปภ.ก.) ได้ติดตามสถานการณ์น้ำจากหน่วยงานที่เกี่ยวข้อง ได้แก่ ปัจจัยเสี่ยงเชิงพื้นที่ ปริมาณน้ำฝน น้ำท่า รวมทั้งการระบายน้ำของเขื่อนอุบลรัตน์และน้ำทะเลหนุน ในช่วงวันที่ 13-31 ตุลาคม 2560 ทำให้ระดับน้ำในแม่น้ำเจ้าพระยาเพิ่มสูงขึ้นกว่าปกติ สูงประมาณ 1.70-1.90 ม.รทก. พบว่าขณะนี้ สถานการณ์น้ำในหลายพื้นที่ ระดับน้ำอยู่ในภาวะเฝ้าระวังและวิกฤต โดยเฉพาะบริเวณแม่น้ำที่มีปริมาณน้ำจากทางตอนบนไหลเข้ามาสมทบหรือมีฝนตกในพื้นที่รับน้ำบริเวณลุ่มน้ำ ซึ่งจะส่งผลให้เกิดน้ำล้นตลิ่ง น้ำท่วมขัง น้ำไหลหลากในพื้นที่ลุ่มต่ำริมลำน้ำและน้ำท่วมฉับพลันในพื้นที่นอกแนวคันกั้นน้ำของแม่น้ำสายต่างๆ ในช่วงวันที่ 15-31 ตุลาคม 2560 
ทั้งนี้ เพื่อเป็นการเตรียมความพร้อมรับสถานการณ์สำหรับแม่น้ำสะแกกรัง จังหวัดอุทัยธานีจึงขอแจ้งเตือนประชาชนในพื้นที่ให้ติดตามข่าวสารอย่างใกล้ชิด  โดยเฉพาะประชาชนที่อาศัยอยู่บริเวณริมฝั่งแม่น้ำ สะแกกรัง เตรียมความพร้อมรับมือกับสถานการณ์อุทกภัย โดยการเสริมแนวคันกั้นน้ำ ขนย้ายสิ่งของขึ้นที่สูง และพร้อมอพยพไปยังที่ปลอดภัย